BODOLAND रादाब: मुसलपुर, 15 मार्च : बिधान सभा बिसायख’थिया जेसेबां खाथिनिफ्राय खाथिसिन सफैबाय दं इउपिपिएल दोलोखौ गोख्रोंसिन जाबाय थानायखौ नुनो मोन्दों । थिक बे बायदिनो बाक्सा जिल्लानि 63 नं चापागुरि बिधान सभा बियाबयाव गोग्लैनाय धम’ना गेलेग्रा फोथाराव इउपिपिएल दोलोनि मोनसे गिदिरथार जइनिं जानाय हाबाफारि जानानै थांङो । बिटिसिनि मावफुं सोद्रोमा राकेश ब्रम्हनि नुजाथिनायाव बिपिएफ, जिएसपि दोलोनि मावथि आरो धम’ना ओन्सोलनि मेलेमजिबि सुबुंफोरा 1 रोजानिबो बांसिन इउपिपिएल दोलोआव हाबफैदों । रायजो- राजानि जौगानाइ खामानि मावनो थाखाय इउपिपिएल दोलोआ मोनफ्रोमबो बिथिंआव गोसो होदों जेराव नै दाननि गेजेरावनो फरायसाफोरनो 1 लाकनिबो बांसिन फरायसालि बेक आरो 55 रोजानिबो बांसिन फरायसाफोरनो साइकेल होनो थाखाय थियारि जाखाबाय बेनि अनगायैबो बिटिआर ओन्सोलनि आइदि नाम्बार गोनां सुबुंफोरनो 3 लाकनिबो आरो आइदि गैयै 1 लाकनिबो बांसिन सुबुंनो न’ होनो थाखाय मिरु सोरखारजों सावरायनाय जाखाबाय बिधान सभा जोबनायनि उनावनो बेफोर खामानिखौ मावनो थाखाय थियारि होननानै बुंथियो मावफुं सोद्रोमा राकेश ब्रम्ह बिथांआ । बेनि अनगायैबो आथिखालाव खारबाय थानाय बास गारिआवसो गाखोनो नांगौ, थामहिनबा सोलिबाय थानाय सोरखारनोसो भट होनो नांगौ अब्लासो कक्राझार आरो दिसपुरनिफ्राय गोनांथि जानाय मुवा-बेसादखौ मोननो हागोन । हाग्रामा महिलारिया थांनाय 17 बोसोराव रायजो-राजानि सफैनाय कौटि कौटि रांखौ जाजोबदों जाय सासे राइख’स एबा राबण सुबुंजों रुजुजायो बेफोरबादि हाग्रामा महिलारि दैदेननाय बिपिएफ हान्जानो गावनि बेसेनगोसा भट’खौ होनानै बेकार खालामनो गोनांथि गैलिया , 63 नं चापागुरि बियाबनिफ्राय इउपिपिएल दोलोआ देरहायोब्ला गोजौ थाखोनि मन्थ्रि बानायनो थाखाय दानिफ्रायनो प्रमद बर’ दैदेननाय बिटिसि सोरखारा सावरायगासिनो दं होनना मावफुं सोद्रोमा राकेश ब्रम्ह बिथांआ बुंथियो ।